**JELGAVAS PILSĒTAS PAŠVALDĪBAS 2012.GADA 29.NOVEMBRA SAISTOŠO NOTEIKUMU NR.12-26 „JELGAVAS PILSĒTAS PAŠVALDĪBAS PABALSTU PIEŠĶIRŠANAS NOTEIKUMI”**

 **PASKAIDROJUMA RAKSTS**

|  |  |
| --- | --- |
| **Paskaidrojuma raksta sadaļas** | **Norādāmā informācija** |
| 1. Projekta nepieciešamības pamatojums | Saistošie noteikumi ir izstrādāti, pamatojoties uz likuma „Par pašvaldībām” 43.panta trešo daļu, Sociālo pakalpojumu un sociālās palīdzības likuma 35.panta ceturto daļu.Sakarā ar grozījumiem Ministru kabineta 2010.gada 30.marta noteikumos Nr.299 „Noteikumi par ģimenes vai atsevišķi dzīvojošas personas atzīšanu par trūcīgu” nepieciešams aktualizēt pašvaldības sociālās palīdzības pabalstu piešķiršanas kārtību. Paredzēts ieviest jaunus pabalstus: pabalsts pārtikas iegādei personai ar invaliditāti, pabalsts daudzbērnu ģimeņu bērnu ēdināšanai, transporta izdevumu segšanai un ūdens patēriņa skaitītāju uzstādīšanai/nomaiņai un verificēšanai, pabalsts bērna invalīda ar smagiem funkcionāliem traucējumiem aprūpei, bērniem no trūcīgām un daudzbērnu ģimenēm profesionālās ievirzes izglītības programmas dalības maksas segšanai. |
| 2. Īss projekta satura izklāsts | Atbilstoši Sociālo pakalpojumu un sociālās palīdzības likuma 35.panta trešās daļas regulējumam pašvaldība, izvērtējot ģimenes (personas) ienākumus un materiālo stāvokli, it tiesīga no pamatbudžeta izmaksāt citus pabalstus ģimenes (personas) pamatvajadzību nodrošināšanai, ja pašvaldībā ir apmierināts pamatots pašvaldības iedzīvotāju pieprasījums pēc pabalsta garantētā minimālā ienākuma līmeņa nodrošināšanai un dzīvokļa pabalsta.Atbilstoši likuma “[Par pašvaldībām](http://www.likumi.lv/doc.php?id=57255)” 43.panta trešajai daļai pašvaldība ir tiesīga izdot saistošos noteikumus, kas paredz cita veida materiālās palīdzības sniegšanu, nodrošinot pašvaldības brīvprātīgo iniciatīvu izpildi.Pašvaldības pabalsti paredzēti personām, kuru pamata dzīvesvieta deklarēta Jelgavas pilsētas pašvaldības administratīvajā teritorijā. Noteikumi ir izstrādāti, lai noteiktu pašvaldības pabalstu piešķiršanas kārtību, pabalstu veidus, pabalstu apmēru, kritērijus, personu loku, kurām ir tiesības saņemt šajos noteikumos minētos pabalstus.Ir paredzēts ieviest jaunus pašvaldības pabalstus pārtikas iegādei personām ar invaliditāti, daudzbērnu ģimenēm ēdināšanai vispārējās un pirmsskolas izglītības iestādes ēdināšanas pakalpojuma apmaksai, pabalstu pilsētas sabiedriskā transporta braukšanas maksas segšanai un pabalstu transporta izdevumu segšanai ģimenei, kurā vienās dzemdībās dzimuši trīs un vairāk bērnu, ūdens patēriņa skaitītāju uzstādīšanai/nomaiņai un verificēšanai daudzbērnu ģimenei, bērnu invalīdu funkcionāliem traucējumiem aprūpei, bērniem no trūcīgām un daudzbērnu ģimenēm profesionālās ievirzes izglītības programmas dalības maksas segšanai. Paredzēts veikt precizējumus esošajā dokumentu iesniegšanas kārtībā Jelgavas pilsētas pašvaldības iestādei „Jelgavas sociālo lietu pārvalde”. |
| 3. Normatīvā akta projekta būtība | Noteikt kārtību pašvaldības pabalstu saņemšanai, nosakot papildus kritērijus. Jauno pašvaldības pabalstu ieviešana. |
| 4. Informācija par plānoto projekta ietekmi uz budžetu | Jauno pašvaldības pabalstu ieviešanai tiks paredzēti līdzekļi 2013.gada budžetā.Pabalsta pārtikas iegādei personām ar invaliditāti ieviešanai nepieciešams finansējums Ls 9 000 (50 personas ar invaliditāti X Ls 45 X 4 reizes gadā).Pabalstam ēdināšanai vispārējās izglītības iestādē bērniem no daudzbērnu ģimenēm Ls 136 360 (974 skolēni X Ls 0,80 pusdienas vidējā cena X 175 mācību dienas gadā).Pabalstam pirmsskolas izglītības iestādes ēdināšanas pakalpojuma apmaksai bērniem no daudzbērnu ģimenēm Ls 83820 (254 bērni X Ls 30 ēdināšanas pakalpojuma maksa mēnesī X 11 mēneši).Pabalsts izglītības iestādes profesionālās ievirzes izglītības programmas dalības maksas segšanai bērniem no trūcīgām un daudzbērnu ģimenēm Ls 7200 (80 bērni X Ls 10 pakalpojuma apmaksa mēnesī X 9 mēneši).Pabalstam pilsētas sabiedriskā transporta braukšanas maksas segšanai bērniem no daudzbērnu ģimenēm Ls 45 000 (500 bērni X Ls 10 mēnesī X 9 mēneši).Pabalstam transporta izdevumu segšanai ģimenei, kurā vienās dzemdībās dzimuši trīs un vairāk bērnu Ls 1 080 (3 bērni X Ls 30 mēnesī X 12 mēneši). Pabalstam bērnam invalīdam ar smagiem funkcionāliem traucējumiem aprūpei ir nepieciešams gadā Ls 12 000(10 bērni X Ls 100 mēnesī X 12 mēneši).Pabalstam ūdens patēriņa skaitītāju uzstādīšanai/nomaiņai un verificēšanai daudzbērnu ģimenei Ls 1200 (20 ģimenes X Ls 60 vidēja maksa par pakalpojumu).Noteikumu izpildei nav nepieciešams veidot jaunas institūcijas vai veidot jaunas amata vietas. |
| 5. Informācija par plānoto projekta ietekmi uz sociāli ekonomisko stāvokli (uzņēmējdarbības vidi) pašvaldības teritorijā  | Nav attiecināms. |
| 6. Normatīvā akta ietekme uz sabiedrību | Pašvaldības pabalstus var saņemt personas, kuru dzīvesvieta deklarēta Jelgavas pilsētas pašvaldības administratīvajā teritorijā un kuri normatīvajos aktos noteiktajā kartībā atbilst trūcīgas ģimenes (personas) statusam un pašvaldības noteiktajiem kritērijiem pabalstu saņemšanai. |
| 7. Informācija par administratīvajām procedūrām | Noteikumu izpildi nodrošinās Jelgavas pilsētas pašvaldības iestāde „Jelgavas sociālo lietu pārvalde”. Persona Jelgavas pilsētas pašvaldības iestādes „Jelgavas sociālo lietu pārvalde” administratīvo aktu vai faktisko rīcību var apstrīdēt Jelgavas pilsētas domē. |
| 8. Informācija par konsultācijām ar sabiedrības pārstāvjiem | Noteikumu projekts konceptuāli apspriests un atbalstīts Jelgavas pilsētas domes Sociālo lietu konsultatīvajā komisijā.  |
| 9. Sabiedrības informēšana par normatīvo aktu | Noteikumi tiks publicēti laikrakstā „Latvijas Vēstnesis”, Vides aizsardzības un reģionālās attīstības ministrijas mājas lapā, portālā [www.likumi.lv](http://www.likumi.lv), Jelgavas pilsētas pašvaldības mājas lapā [www.jelgava.lv](http://www.jelgava.lv/). |

Jelgavas pilsētas domes priekšsēdētājs A.Rāviņš